CELEX: 32018D1886
Language: el
Date: 2018-11-30 00:00:00
Title: Εκτελεστική απόφαση (ΕΕ, Ευρατόμ) 2018/1886 της Επιτροπής, της 30ής Νοεμβρίου 2018, για την τροποποίηση της απόφασης 90/184/Ευρατόμ, ΕΟΚ, με την οποία επιτρέπεται στη Δανία να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο επί της προστιθέμενης αξίας [κοινοποιηθείσα υπό τον αριθμό C(2018) 7854]

4.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/45
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ, Ευρατόμ) 2018/1886 ΤΗΣ ΕΠΙΤΡΟΠΗΣ
         της 30ής Νοεμβρίου 2018
         για την τροποποίηση της απόφασης 90/184/Ευρατόμ, ΕΟΚ, με την οποία επιτρέπεται στη Δανία να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο επί της προστιθέμενης αξίας
         
            
               [κοινοποιηθείσα υπό τον αριθμό C(2018) 7854]
            
         
         (Το κείμενο στη δανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 6 παράγραφος 3 πρώτη περίπτωση,
         Έπειτα από διαβούλευση με τη συμβουλευτική επιτροπή ιδίων πόρων,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 371 της οδηγίας 2006/112/ΕΚ του Συμβουλίου (2), η Δανία μπορεί να εξακολουθήσει να απαλλάσσει από τον φόρο τις πράξεις/δραστηριότητες που περιλαμβάνονται στον κατάλογο του παραρτήματος X μέρος B της εν λόγω οδηγίας με τις προϋποθέσεις που ίσχυαν σε αυτό το κράτος μέλος την 1η Ιανουαρίου 1978. Σύμφωνα με το εν λόγω άρθρο, αυτές οι πράξεις πρέπει να λαμβάνονται υπόψη για τον καθορισμό της βάσης των ιδίων πόρων που προκύπτουν από τον φόρο προστιθέμενης αξίας (ΦΠΑ).
                  
               
                     (2)
                  
                  
                     Με την απόφαση 90/184/Ευρατόμ, ΕΟΚ της Επιτροπής (3) επιτράπηκε στη Δανία, μεταξύ άλλων, να μην λαμβάνει υπόψη κατά τον υπολογισμό της βάσης των ιδίων πόρων που προέρχονται από τον φόρο προστιθέμενης αξίας τις πράξεις που τώρα αναφέρονται στο παράρτημα X μέρος B σημείο 2 της οδηγίας 2006/112/ΕΚ, δηλαδή υπηρεσίες που παρέχονται από συγγραφείς, καλλιτέχνες και ερμηνευτές έργων τέχνης. Ωστόσο, στη συνέχεια η εν λόγω εξουσιοδότηση καταργήθηκε με την εκτελεστική απόφαση 2012/814/ΕΕ, Ευρατόμ της Επιτροπής (4).
                  
               
                     (3)
                  
                  
                     Το 2012 η Επιτροπή επανεξέτασε τις εξουσιοδοτήσεις που είχαν χορηγηθεί στα κράτη μέλη, προκειμένου να καταργήσει όσες δεν ήταν πλέον απαραίτητες. Στο πλαίσιο της διαδικασίας αυτής, η Δανία εκ παραδρομής παρέλειψε να περιλάβει στον κατάλογο των εξουσιοδοτήσεων που προσκόμισε στην Επιτροπή την εξουσιοδότηση σχετικά με τις πράξεις που αναφέρονται στο παράρτημα X σημείο 2 της οδηγίας 2006/112/ΕΚ. Η Επιτροπή ερμήνευσε αυτή την παράλειψη ως σιωπηρή επιβεβαίωση εκ μέρους της Δανίας ότι η εξουσιοδότηση μπορούσε να καταργηθεί, και στη συνέχεια εξέδωσε την εκτελεστική απόφαση 2012/814/ΕΕ, με την οποία διαγράφηκε η εξουσιοδότηση που είχε χορηγηθεί με το άρθρο 1 της απόφασης 90/184/Ευρατόμ, ΕΟΚ. Εάν η Επιτροπή είχε στη διάθεσή της ακριβή στοιχεία, η εν λόγω εξουσιοδότηση δεν θα είχε διαγραφεί.
                  
               
                     (4)
                  
                  
                     Με επιστολή της, της 30ής Απριλίου 2018, η Δανία δήλωσε ότι η εξουσιοδότηση που είχε χορηγηθεί με την απόφαση 90/184/Ευρατόμ, ΕΟΚ καταργήθηκε εξαιτίας παρανόησης. Η εκτελεστική απόφαση 2012/814/ΕΕ, Ευρατόμ εσφαλμένα ανέφερε ότι η Δανία φορολογούσε τις πράξεις που αναφέρονται στο παράρτημα X μέρος Β σημείο 2 της οδηγίας 2006/112/ΕΚ, και ότι, επομένως, η εξουσιοδότηση που είχε χορηγηθεί με την απόφαση 90/184/Ευρατόμ, ΕΟΚ έπρεπε να καταργηθεί. Ωστόσο, η Δανία επιβεβαίωσε ότι ουδέποτε φορολόγησε τις παροχές υπηρεσιών συγγραφέων, καλλιτεχνών και ερμηνευτών έργων τέχνης και ότι οι παροχές αυτές υπάγονται στις πράξεις που αναφέρονται στο παράρτημα X μέρος Β σημείο 2 της οδηγίας 2006/112/ΕΚ, τις οποίες τα κράτη μέλη μπορούν να εξακολουθήσουν να απαλλάσσουν από τον φόρο. Δεδομένου ότι ουσιαστικά η βάση για την κατάργηση της εξουσιοδότησης ουδέποτε υπήρξε, η Δανία ζητεί από την Επιτροπή να αποκαταστήσει την εξουσιοδότηση που είχε χορηγηθεί με την απόφαση 90/184/Ευρατόμ, ΕΟΚ.
                  
               
                     (5)
                  
                  
                     Βάσει ανάλυσης των εγγράφων που υπέβαλε η Δανία το 2012 και βάσει στοιχείων που έλαβε από τη Δανία το 2018, η Επιτροπή θεωρεί ότι η εξουσιοδότηση θα πρέπει να αποκατασταθεί προκειμένου να διορθωθούν οι όροι της απόφασης 90/184/Ευρατόμ, ΕΟΚ, και ότι η εξουσιοδότηση θα πρέπει να ισχύει από την εν λόγω ημερομηνία.
                  
               
                     (6)
                  
                  
                     Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά.
                  
               
                     (7)
                  
                  
                     Επομένως, η απόφαση 90/184/Ευρατόμ, ΕΟΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στην απόφαση 90/184/Ευρατόμ, ΕΟΚ προστίθεται το ακόλουθο άρθρο 2α.
            
               
                  «Άρθρο 2α
                  Για τον υπολογισμό της βάσης των ιδίων πόρων ΦΠΑ από τις 20 Δεκεμβρίου 2012 έως τις 31 Δεκεμβρίου 2022, επιτρέπεται στη Δανία να μη λαμβάνει υπόψη τις πράξεις που αναφέρονται στο παράρτημα X μέρος Β σημείο 2 της οδηγίας 2006/112/ΕΚ του Συμβουλίου (*1), στο μέτρο που αυτές ισχύουν για υπηρεσίες που παρέχονται από συγγραφείς, καλλιτέχνες και ερμηνευτές έργων τέχνης.
               
            
         
         
            Άρθρο 2
            Η παρούσα απόφαση απευθύνεται στο Βασίλειο της Δανίας.
         
         
            Βρυξέλλες, 30 Νοεμβρίου 2018.
            
               
                  Για την Επιτροπή
               
               Günther OETTINGER
               
                  Μέλος της Επιτροπής
               
            
         
         
            (1)  ΕΕ L 155 της 7.6.1989, σ. 9.
         
            (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (3)  Απόφαση 90/184/Ευρατόμ, ΕΟΚ της Επιτροπής, της 23ης Μαρτίου 1990, με την οποία επιτρέπεται στη Δανία να μην λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο επί της προστιθέμενης αξίας (ΕΕ L 99 της 19.4.1990, σ. 37).
         
            (4)  Εκτελεστική απόφαση 2012/814/ΕΕ της Επιτροπής, της 19ης Δεκεμβρίου 2012, για την τροποποίηση της απόφασης 90/184/Ευρατόμ, ΕΟΚ με την οποία επιτρέπεται στη Δανία να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο επί της προστιθέμενης αξίας (ΕΕ L 352 της 21.12.2012, σ. 56).